## El Consell col·labora amb la Universitat de València en el finançament de la Càtedra Dona i Esport

*** La Generalitat concedirà una subvenció de 40.000 euros per a contribuir al funcionament de la institució
* L’objectiu és desenrotllar el coneixement, la investigació i la innovació sobre la participació de la dona en l’activitat esportiva**

El Consell ha aprovat el conveni de col·laboració entre Presidència de la Generalitat i la Universitat de València-Estudi General (UV) per al funcionament i la realització d’activitats de la Càtedra Dona i Esport.

Presidència de la Generalitat destinarà 40.000 euros per a sufragar gastos de funcionament, així com per a la realització d’activitats que desenrotllen el coneixement, la investigació i la innovació sobre la participació de la dona en l’activitat esportiva a través de la Càtedra Dona i Esport.

La Generalitat té competència exclusiva en matèria d’esports i constituïx un interés prioritari la realització d’accions i la posada en marxa de projectes destinats a estudiar la situació i evolució de l’esport femení.

Per este motiu, Presidència de la Generalitat i la UV han establit una línia de col·laboració, a través de la Càtedra Dona i Esport, per a desenrotllar activitats formatives, culturals, d’investigació i d’extensió universitària orientades cap al coneixement i la difusió permanent en relació amb l’esport femení a la Comunitat Valenciana.

**Activitats de la Càtedra**

Entre les activitats que està previst desenrotllar es troba la celebració d’una convocatòria d’ajudes a projectes d’investigació sobre aspectes relacionats amb l’objectiu de la Càtedra Dona i Esport.

A més, es posaran en marxa sistemes de recollida de dades, anàlisis i elaboració d’estudis i informes de la situació de l’esport femení en la Comunitat Valenciana, sobre participació esportiva, material esportiu, infraestructures i altres aspectes d’índole econòmica, social, de salut, turística i empresarial.

També s’establiran i entregaran premis per a iniciatives, programes i treballs de fi de màster i dotar amb beques tesis doctorals, sempre que tinguen com a temàtica investigacions o projectes sobre els temes objecte d’este conveni. Així mateix, es preveu organitzar seminaris, congressos i cursos sobre l’esport femení amb una finalitat divulgativa i formativa.

Finalment, es publicaran textos relacionats amb l’esport femení i es dissenyaran i elaboraran protocols, guies i materials divulgatius.

Fecha: 17/09/2024